SZADA NAGYKÖZSÉG

ÖNKORMÁNYZAT

KÖZBIZTONSÁGI KONCEPCIÓJA

* tervezet -

Elfogadta a Képviselő-testület …/2022.(VII.14.) számú KT-határozata

SZADA NAGYKÖZSÉG ÖNKORMÁNYZAT

KÖZBIZTONSÁGI KONCEPCIÓJA

**A koncepció célja**, hogy olyan összehangolt bűnmegelőzési tevékenység bontakozzon ki, amelynek alapját az önkormányzat, a polgármesteri hivatal, a rendőrség, a helyi polgárőrség, mint civil szerveződés és nem utolsósorban az állampolgárok kapcsolatrendszerének *folyamatos és szoros együttműködése* képezi. A koncepciónak a jelenlegi helyzet ismeretében kell meghatároznia a szükséges célokat, valamint - a lehetőségek feltárását követően – a célok elérésének, a koncepció megvalósításának módját.

**I.**

**Bevezető**

# **1. Az önkormányzás és a közbiztonság**

A Magyarország helyi önkormányzatairól szóló 2011. évi CLXXXIX törvény 13. § (1) bekezdés 17. pontja szerint helyi önkormányzati feladat a *közreműködés* a település közbiztonságának biztosításában.

A *közbiztonság* alatt a társadalmi együttélés rendjének adott időszakban és helyen jogilag szabályozott olyan tényleges helyzetét értjük, amelyben az egyes emberek élete, javai és jogai biztosítottak az illetéktelen támadásokkal szemben.

A közbiztonság *infrastrukturális tényező* is, a gazdaság működésének üzemen kívüli feltétele, amely befolyásolja a beruházási szándékokat, az idegenforgalmat, a termékek előállítási költségeit stb.

A települési közbiztonság állapota a helyi problémák összességéből tevődik egybe. Így annak kezelése, a hatékony reagálás is helyben, *helyi összefogással lehetséges.* A lakosság és a rendőrség közös ellensége a bűnözés, amelyet meg kell fékezni, a helyi társadalmat és humán értékeit meg kell védeni.

A közbiztonság garantálása, valamint a *bűnmegelőzés* olyan komplex feladat, amelyben az állampolgároknak, társadalmi szervezeteknek és civil szerveződéseknek is részt kell venniük. Minden szerv és szervezet saját hatáskörében végzett, egymással koordinált munkájával tud leghatékonyabban hozzájárulni a közbiztonság megfelelő szintjének eléréséhez.

A közbiztonság - amely egy szorongásmentes, egészséges életet tételez fel - alapja a megelőzés.

2. Megelőzési felfogás

A bűnözésnek okai és elősegítő feltételei vannak.

Az okokat a makró és mikró környezetben kell keresni. Ezek a makrókörnyezetben az ellátottság, fejlettség, munkanélküliség, lakáshelyzet, létminimum, igazságszolgáltatás stb., míg a mikrókörnyezetben a család, az iskola, a munkahely, baráti kapcsolatok, szomszédsági viszonyok. A megelőzés a környezetben lévő okokra való ráhatással lehetséges. Fontos a megelőzés szempontjából a felderítés és a büntetőjogi felelősségre vonás elkerülhetetlenségének tudatosulása is.

A bűnmegelőzés célja, hogy a bűnelkövető ne valósítson meg büntető törvénybe ütköző cselekményt, illetve, ha már elkövette, akkor az ne maradjon rejtve az igazságszolgáltatás és a társadalom előtt.

*Közvetlen megelőzési cél:*

* a bűncselekmények legközvetlenebb okainak megszüntetése.

*Közvetett megelőzési cél:*

* a bűnözővé válás megelőzése,
* a tettenérés kockázatának növelése,
* a bűnalkalmak csökkentése,
* az áldozati – sértetti károk mérséklése,
* a bűnözőktől való félelem csökkentése.

*Bűnmegelőzés kiemelt célcsoportjai:*

* gyermekek, fiatalkorúak és a fiatal felnőttek nemzedéke,
* a hátrányos helyzetű társadalmi réteghez tartozók,
* a halmozottan hátrányos helyzetben lévők,
* időskorúak.

**II.**

**Helyzetelemzés**

Minden változtatás alapja a pontos helyzetmeghatározás.

Célszerű ezért a rendelkezésre álló adatok alapján meghatározni a közbiztonság helyzetét, továbbá az eddig végzett megelőzést befolyásoló munkát, számba kell venni a meglévő eszközrendszert, a személyi és tárgyi feltételeket.

A közbiztonsági helyzet elemei folyamatos változásban vannak, melyeket állandóan figyelemmel kell kísérni ahhoz, hogy a munkát siker koronázza.

Ezek az elemek a következők:

* közigazgatási
* földrajzi
* gazdasági
* bűnügyi
* un. rezsim elemek.

**1. Közigazgatási elemek (pl. lakosság nagysága, összetétele, főbb intézmények, hátrányos társadalmi helyzet, család, tömegkommunikáció)**

Szada Nagyközség jelenlegi lakónépessége a *2022. január 1-i állapot alapján 6.123 fő*.

Budapest közelségének köszönhetően az agglomerációba tömörülő lakosság egy része ingázik. A lakosság száma a beköltözés miatt fokozatosan növekszik, az Önkormányzat Településfejlesztési Koncepciója azonban közép- és hosszú távon is igyekszik 7-8000 főben maximalizálni a népességszámot – figyelemmel a település infrastrukturális adottságaira és lehetőségeire éppen úgy, miként a megőrizni kívánt falusias jellegre.

A településen 1 általános iskola, 1 óvoda, 2 magánbölcsőde (Önkormányzattal kötött Feladat-ellátási szerződések alapján) valamint Szociális Alapellátási Központ, Művelődési Ház és Könyvtár, továbbá Gyermekélelmezési és Szociális Étkeztetési Konyha működik.

A lakosságnak sportolási lehetőséget biztosítanak a labdarúgó és sportpályák, amelyeket (önkormányzati finanszírozásból) a Szada SE a szakosztályai és a szélesebb közösség számára tart fenn és működtet.

Havonta jelenik meg a Szada 2111 c. önkormányzati újságunk, és működtetjük a nagyközség hivatalos honlapját, valamint facebook-oldalát is.

**2. Földrajzi elemek (határok, nagyság, út-, vízhálózat, idegenforgalom stb.)**

Szada a Gödöllői-dombság tövében fekszik, melynek legmagasabb pontja a Margita (344 m).
Természeti értékei közé sorolható a Varga-út, mely vélhetően Szada legrégebbi „utcája”, története a 16. századig nyúlik vissza. Természetes ösvény, mely a központot köti össze a Várdombbal. A település egyes pontjain még álló, ma is gyümölcsöt hozó fák és az elhagyott, utolsó szőlősök a Szőlőhegyen Szada nagy gyümölcs- és szőlőtermesztő múltjára emlékeztetnek minket. A település legemblematikusabb fája, a Székely-kertben álló eperfa, melyet a népnyelv szerint maga a festő, Székely Bertalan ültetett. Szada Gödöllő felé eső határában található a Sződ-Rákos forrásvidéke. Olyan országos jelentőségű Natura 2000-es védett területek találhatók itt, mint a Bitang TT és az Ivacsok TT.

**3. Gazdasági elemek (ipar, mezőgazdaság, munkaerőhelyzet, életszínvonal stb.)**

Szada kedvező táji-, természeti-, épített környezeti, valamint kulturális-, művészeti-, szellemi értékei, jelentős gazdasági területei (Ipari Parkja és kereskedelmi központjai), továbbá Gödöllő város és Budapest közelsége révén prosperál.

Az Országos Területfejlesztési Koncepció szerint Szada a vállalkozási zóna és a Budapest környéki rekreációs zóna határán helyezkedik el. Pest Megye Területfejlesztési Koncepciója szerint a fővárostól északkeletre gazdasági és high-tech versenyképességi-innovációs pólus létrehozása a cél. A cél eléréséhez Szadán rendelkezésre áll a (járási, megyei, országos) átlagnál képzettebb munkaerő. A település erőssége még a különösen jó megközelíthetőség (gyorsforgalmi úthálózat, nemzetközi repülőtér közelsége).

Szadán figyelemreméltóan kevesen vannak munka nélkül, ugyanakkor sokan ingáznak. Az új munkahelyek teremtésének a település gazdasági stabilitásának megőrzése mellett elsőrendű célja az ingázási kényszer csökkentése. A cél az üzletileg hasznosítható ipari területek további fejlesztését követeli meg.

Szada lakóterületei és természeti környezete védelmében ugyanakkor csak környezetbarát ipart és szolgáltatást szabad befogadni. Az új vállalkozások betelepülésének támogatásával azonos súllyal fontos kezelni a helyi vállalkozói kedv élénkítését, az önfoglalkoztatás bátorítását és feltételeinek javítását, az erre alkalmas népesség gyarapítását, elsősorban a felnőttképzés, az élethosszig tartó tanulás támogatása, népszerűsítése által.

4. Bűnügyi - szabálysértési elemek **(balesetek, bűnelkövetés stb.)**

Szada a közbiztonsági helyzetét tekintve *biztonságos* település. Évről évre csökken a regisztrált bűncselekmények – eleve alacsonynak tekinthető – száma, amely bűncselekmények döntő hányada vagyon elleni bűncselekmények körébe tartozik.

**5. Rezsim elemek (rendőri és más ellenőrző szervek, vagyonvédelmi vállalkozások, polgárőrség)**

A jelen önkormányzati ciklus egyik számottevő eredménye volt a *közösségi együttélés szabályainak felülvizsgálata* a lakossági igények figyelembevételével, ezek érvényre juttatásának helyi rendeletalkotással történő támogatása.

A *közterület-felügyelet visszaállítása* is előrelépést jelent a település rendjének, tisztaságának és az önkormányzati vagyonnak a védelme érdekében. (Éves beszámolójukat a Képviselő-testület legutóbb 2022. márciusi rendes ülésén tárgyalta.)

A közbiztonság további erősítése érdekében *évről évre fejleszteni-bővíteni szükséges a térfigyelő kamerarendszert*, a gyorshajtók elleni fellépés érdekében pedig a település komplett forgalomszabályozási tervét is el kell készíteni. Ez utóbbi terv ismeretében mérlegelhető érdemben a „*traffi box*” kiépített sebességmérő rendszer – Rendőrséggel közös – beszerzésének és beüzemelésének későbbi lehetősége is.

A közterület-felügyelet mellett elengedhetetlen a megfelelően szervezett, jól működő *polgárőrség fenntartása*, amely szervezet a körzeti megbízott rendőr szakmai irányítása mellett, és a közterület-felügyelettel szorosan együttműködve jelentős szerepet kap a közbiztonság javításában.

**III.**

**Célok, prioritások**

Általános cél: az állampolgárok biztonságérzetének garantálása.

Célcsoportok: a család, a tanuló ifjúság, a lakóközösség.

A hatékonyság növelése érdekében nem szabad figyelmen kívül hagyni az alábbi területeket:

* fiatalok munkába állása,
* hátrányos helyzetű rétegek,
* vagyon- és lakásbiztonság,
* közterületek rendjének védelme.

**Prioritások:**

* A közterület rendje (a közterületen történő jog és normasértéseket a lakosság közvetlenül érzékeli és védekezési lehetőségei korlátozottak, ezért legfontosabb feladat az olyan területek, nyilvános helyek rendjének biztosítása, amelyet bárki igénybe vehet),
* A személy elleni erőszakos bűncselekmények visszaszorítása, illetve megakadályozása,
* A térfigyelő rendszer folyamatos fejlesztése, fenntartása,
* A közterületek, parkok, játszóterek tisztaságának, rendjének és eszközeinek megóvása,
* A közintézmények, templomok, műemlékek, temetők és környezeti értékek védelme,
* Közlekedés biztonságával és baleset megelőzéssel kapcsolatos helyi feladatok megoldása,
* A lakosság közvetlen biztonságérzetét elősegítő további technikák kidolgozása, támogatása,
* Szomszédok Egymásért Mozgalom népszerűsítése,
* A bűnözés utánpótlás bázisának csökkentése (a megelőző felvilágosító munkában különös tekintettel a halmozottan hátrányos helyzetű, veszélyeztetett gyermek és fiatalkorúakra),
* Olyan bűnmegelőzési programok kidolgozása és felvilágosító tevékenység fokozása, amelyek az áldozattá válás megelőzését, a hiszékenység, a könnyelműség felszámolását, szenvedélybetegség kialakulását, megelőzését szolgálja különös figyelemmel az oktatási intézményekre
* az ifjúság hasznos szabadidő eltöltéséhez, valamint a sportolás és kulturált szórakozás elősegítéséhez szükséges feltételek megteremtése,
* gyermekek, idősek bűnmegelőzési- és közbiztonsági felvilágosítása, a Rendőrség közreműködésével,

**IV.**

1. **A közbiztonság javítása**

A helyi médiában, az oktatási intézményben, civil közösségekben a bűnözés megelőzése és csökkentése érdekében folyamatos tájékoztatást és felvilágosítást kell nyújtani a lakosság részére.

Erősíteni kell a lakosságban a nagyobb odafigyelést az értékeikre, ezzel is akadályozva a bűnözők tevékenységét. Népszerűsíteni kell a biztonsági rendszereket, melyek kiépítésével csökkenthető, megelőzhető a tulajdon elleni bűncselekmények száma.

A lakosság körében időszakos felméréseket kell végezni a közbiztonság megítéléséről.

1. **Bűnözés utánpótlási bázisának csökkentése és hátrányos helyzetű kisebbségek felzárkóztatása.**

A megelőző munkában a halmozottan hátrányos helyzetükre, a veszélyeztetett gyermek- és fiatalkorúakra, illetve a visszaesőkre kell elsősorban koncentrálni.

Hathatós felvilágosító propaganda tevékenységet kell folytatni a helyi médiában, az önkormányzat által fenntartott művelődési, nevelési intézményekben.

**V.**

**Rendőrséggel és Polgárőrséggel való együttműködés**

Az Önkormányzat, a Rendőrség és a Polgárőrség kapcsolatának 4 szintje van:

* a véleményezés,
* a kezdeményezés,
* az együttműködés,
* a támogatás.

1. Véleményezés

A Képviselő-testületet a Rendőrségről szóló 1994. évi XXIV. tv. értelmében a helyi közösséget érintő ügyekben (közbiztonsági kérdésekben is) véleményezési jogosultság illeti meg.

2. Kezdeményezés

Az észrevételek kölcsönös átadása egyúttal kezdeményezést is jelenthet (pl. járőrözés sűrűsége). A kezdeményezésnél figyelembe kell venni a végrehajtás feltételeit, illetve tisztázni kell, ki biztosítja azokat.

1. Együttműködés

A napi munka során valósul meg, amikor a Hivatal és az Önkormányzat munkatársai feladataik elvégzése során kapcsolatba kerülnek a Rendőrséggel és a Polgárőrséggel. Ez jelenthet adatszolgáltatást, az eljárás segítését, katasztrófa elhárítást, ellenőrzési akciók szervezését, lebonyolítását.

1. Támogatás

A Rendőrség és a Polgárőrség erkölcsi és anyagi támogatását épp úgy jelenti, mint a *velük közös költségviseléssel* (pályázati lehetőségek kiaknázásával) történő közbiztonsági technikai fejlesztések lehetőségeit.

A fenti Koncepció érvényre juttatásával kapcsolatos gyakorlati teendőket a Koncepció Mellékletéül szolgáló Éves Közbiztonsági Feladatterv rögzíti – **ld. csatolva!**

Szada, 2022. június 23.

 Pintér Lajos Dr. Finta Béla

 polgármester jegyző

## FELADATTERV

**Szada Nagyközség Önkormányzata Közbiztonsági Koncepciójának végrehajtásával összefüggő 2022/2023. évi teendőkről**

**1./ Éjjellátó napelemes kamerás térfigyelő távfelügyeleti rendszer hatékony üzemeltetése az illegális hulladéklerakás megelőzése és csökkentése céljából.**

**Határidő:** folyamatos

**Felelős:** polgármester

**2./ A kiépült térfigyelő kamerarendszer további bővítésének vizsgálata, az erre vonatkozó pályázati lehetőségek figyelemmel kísérése, azok hatékony kihasználása.**

**Határidő:** folyamatos

**Felelős:** polgármester

**3./ Szada játszótereinek és temetőinek fokozott ellenőrzése a rongálások megelőzés céljából.**

**Határidő:** folyamatos

**Felelős:** Polgárőr Egyesület elnöke

**4./ A közúti közlekedési balesetek és közlekedési szabálysértések számának csökkentése rendőri tevékenység mellett, a megelőzésben rejlő lehetőségek hatékonyabb kihasználásával, kommunikálásával.**

**Határidő:** folyamatos

**Felelős:** Őrsparancsnok

**5./ Az áldozattá válás elkerülése érdekében felvilágosítás nyújtása, ismeretbővítő előadások szervezése az Idősek Otthonában az idős emberek sérelmére elkövetett bűncselekmények módszereiről.**

**Határidő:** folyamatos

**Felelős:** Őrsparancsnok

**6./ A gyermekek és idősek bűnmegelőzési- és közbiztonsági felvilágosítása.**

**Határidő:** folyamatos

**Felelős:** Őrsparancsnok, Polgárőr Egyesület elnöke

**7./ A „Szomszédok Egymásért Mozgalom” népszerűsítése.**

**Határidő:** folyamatos

**Felelős:** Őrsparancsnok, Polgárőr Egyesület elnöke

**8./ A Rendőrség, a Polgárőrség és Közterület-felügyelet közös járőrszolgálatai rendjét szabályozó Háromoldalú Megállapodás kidolgozása**

**Határidő:** 2022. augusztus 31.

**Felelős:** jegyző

**9./ A Szadáért Polgárőr Egyesület és az Önkormányzat közötti kétoldalú megállapodás kidolgozása és a Polgárőrség önkormányzati támogatásának forrásául *is* szolgáló, 2023. költségvetési évtől tervezett Közbiztonsági Alap felhasználása feltételrendszerének kidolgozása.**

**Határidő:** 2022. augusztus 31.

**Felelős:** polgármester

**10./ Kiépített sebességmérő rendszer (traffi box) Rendőrség általi beszerzése önkormányzati támogatási lehetőségeinek vizsgálata**

**Határidő:** 2022. szeptember 30.

**Felelős:** polgármester